Jægerne har alt for vidtgående muligheder for at skyde ræve i den danske natur. Sådan lyder kritikken fra Danmarks Naturfredningsforening, som opfordrer miljøministeren til at stramme reglerne. Foreningen ønsker blandt andet at skabe opmærksomhed om det faktum, at det i juli og august er tilladt at skyde hvalpene ved rævegraven - og det vel at mærke uden at de har forvoldt nogen skade. - Der står i jagtloven, at der ikke bør være jagt i yngletiden. Her er vi ved at bevæge os ud i en etisk gråzone, når der er en generel mulighed for at skyde hvalpene, så snart de stikker hovedet ud af rævegraven. Det er problematisk og ikke heller ikke det, der er formålet med at regulere, siger biolog i Danmarks Naturfredningsforening, Bo Håkansson. Regulering uden for indhegning Hovedreglen er, at ræve må skydes fra 1. september til 31. januar, men fra 1. juni til 29. februar må man regulere ræve uden forudgående tilladelse i nærheden af bygninger og indhegninger. - Der er ikke noget galt i, at man kan regulere en ræv, som er inde i hønsehuset. Det giver også god mening at fjerne ræve fra en ø, hvor der er mange jordrugende fugle. Men hvorfor skal man ni måneder om året have mulighed for at regulere ræve uden for indhegninger, før de har gjort skade. Og så ovenikøbet uden for det, som loven kalder forsvarlige indhegninger, siger Bo Håkansson. Ræveunger er medskyldige En af de midt- og vestjyske jægere, der bruger meget tid på at holde bestanden af ræve nede, giver dog ikke meget for naturfredningsforeningens kritik. - Deres kritik er forfejlet. De vil jo gerne beskytte det øvrige vildt - blandt andet rævenes byttedyr - så for mig at se ligner det en undskyldning for et angreb på jagtregulering som begreb. Det handler ikke om de rævehvalpe, der bliver skudt. Det er bare en undskyldning, mener Martin Poulsen fra Thisted. Han peger på, at ræven har en stor appetit og siger, at en undersøgelse har vist, at en rævefamilie kan konsumere omkring et ton føde fra den første hvalp bliver født, til den sidste forlader graven. Han finder det heller ikke problematisk at skyde hvalpe ved graven. - Det er Danmarks Naturfredningsforenings indgangsvinkel, at det er små uskyldige rævehvalpe. Og nej, de har ikke slået nogen ihjel, men det har deres forældre jo i og med, at de skal have noget at spise - så lad os kalde dem medskyldige, siger Martin Poulsen. Bo Håkansson understreger, at foreningen ikke har noget ønske om at forbyde rævejagt - derimod mener han, at begreber som jagt og regulering er ved at blive blandet sammen. - Det handler om at huske, at regulering skal have til formål at fjerne eller forebygge et lokalt problem. Hvis man vil reducere rævebestanden generelt, skal man gøre det gennem en jagt i et område, hvor man har aftalt det i for eksempel vildtforvaltningsrådet. Det er jo ikke op til den enkelte jæger at reducere bestanden i et område. Derfor ønsker vi, at man undersøger, om man kan stramme reglerne, så de giver mere mening, siger Bo Håkansson.

Referat:
Danmarks Naturfredningsforening vil have miljøministeren til at stramme reglerne. En jæger fra Thisted afviser kritikken.